Ir-Regolament tal-Kummissjoni (KE) Nru 749/2001
tat-18 ta' April 2001
li jemenda l-Anness II mar-Regolament tal- Kunsill (KEE) Nru 2377/90 li jistabbilixxi proċedura Komunitarja sabiex jiġu stabbiliti l-limiti massimi tar-residwi tal-prodotti mediċinali veterinarji fl-oġġetti ta' l-ikel li joriġinaw mill-annimali.
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta' Ġunju 2001 li jistabbilixxi proċedura Komunitarja sabiex jiġu stabbiliti l-limiti massimi tar-residwi tal-prodotti mediċinali veterinarji fl-oġġetti ta' l-ikel li joriġinaw mill-annimali [1], kif l-aħħar emendat bir-Regolament tal-Kummissjoni (KE) Nru 2000/1999 [2] u b'mod partikolari Artikoli 6, 7 u 8 tiegħu,
Billi:
(1) Skond ir-Regolament (EEC) Nru 2377/90, il-limiti massimi tar-residwi jridu jiġu stabbiliti progressivament għal kull sustanza attiva farmakoloġikament li hija użata fil-Komunità fil-prodotti mediċinali veterinarji maħsuba għalbiex jiġu amministrati lill-annimali li jipproduċu l-ikel;
(2) Il-limiti massimi tar-residwi għandhom jiġu stabbiliti biss wara l-eżami fil-Kumitat tal-Prodotti Mediċinali Veterinarji dwar it-tagħrif relevanti kollu li jirrigwarda s-sigurtà tar-residwi tas-sustanza interessata għall-konsumatur ta' l-oġġetti ta' l-ikel li joriġinaw mill-annimali u l-impatt tar-residwi fuq l-ipproċessar industrijali ta' l-oġġetti ta' l-ikel.
(3) Meta jkunu qegħdin jiġu stabbiliti l-limiti massimi tar-residwi tal-prodotti mediċinali veterinarji fl-oġġetti ta' l-ikel li joriġinaw mill-annimali, huwa meħtieġ illi tiġi speċifikata l-ispeċje ta' l-annimali li fihom jistgħu jkunu preżenti l-fdalijiet, il-livelli li jistgħu jkunu preżenti f'kull wieħed mit-tessuti relevanti tal-laħam miksuba mill-annimal ittrattat (it-tessut fil-mira) u n-natura tar-residwi li tkun relevanti għall-monitoraġġ tar-residwi (il-fdalijiet markaturi);
(4) Għall-kontroll tar-residwi, kif ipprovdut fil-leġislazzjoni approprjata Komunitarja, il-limiti massimi tar-residwi s-soltu jridu jiġu stabbiliti għat-tessuti fil-mira mill-fwied u mill-kliewi. Madankollu, il-fwied u l-kliewi s-soltu jiġu mneħħija mill-karkassi li jimxu fil-kummerċ internazzjonali, u l-limiti massimi tar-residwi jkollhom għalhekk jiġu stabbiliti għat-tessuti mill-muskoli jew mix-xaħam.
(5) Fil-każ tal-prodotti mediċinali veterinarji maħsuba sabiex jintużaw fl-għasafar li jbidu, l-annimali li jagħtu l-ħalib jew in-naħal ta' l-għasel, il-limiti massimi tar-residwi jridu jiġu stabbiliti wkoll għall-bajd, għall-ħalib jew għall-għasel;
(6) It-Tijamilal u s-Sodju Tijopental għandhom jidaħħlu fl-Anness I mar-Regolament (KEE) Nru 2377/90;
(7) Għandu jitħalla perjodu adegwat taż-żmien qabel id-dħul fis-seħħ ta' dan ir-Regolament sabiex jippermetti lill-Istati Membri jagħmlu kull bidla li tista' tkun meħtieġa għall-awtorizzazzjonijiet biex iqiegħdu fis-suq il-prodotti mediċinali veterinarji interessati li jkunu ġew konċessi skond id-Direttiva tal-Kunsill 81/851/KEE [3], kif l-aħħar emendata bid-Direttiva tal-Kummissjoni 2000/37/KE [4], sabiex jitqiesu d-disposizzjonijiet ta' dan ir-Regolament.
(8) Il-miżuri pprovduti f'dan ir-Regolament huma skond l-opinjonijiet tal-Kumitat Permanenti tal-Prodotti Mediċinali Veterinarji,
ADOTTAT IR-REGOLAMENT LI ĠEJ:
Artikolu 1
L-Anness II mar-Regolament (KEE) Nru 2377/90 huwa hawnhekk emendat kif iddikjarat fl-Anness ma' hawn.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mis-60 jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-18 ta' April 2001.